U-I-209/05
Natisni
Opravilna št.:
U-I-209/05
Datum odločitve:
22. 2. 2007
ECLI:
ECLI:SI:USRS:2007:U.I.209.05
Akt:
Odlok o prostorskih ureditvenih pogojih za območje Občine Kranjska Gora (Uradni list RS, št. 37/02)
Izrek:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za območje Občine Kranjska Gora (Uradni list RS, št. 37/02) se zavrže.
Evidenčni stavek:
Ustavno sodišče priznava društvom in drugim združenjem pravni interes za vlaganje pobude v imenu in zaradi interesa svojih članov takrat, kadar je društvo ali združenje ustanovljeno z namenom varstva prav tistih interesov njegovih članov, ki naj bi bili z izpodbijano ureditvijo prizadeti.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Gorenjsko ekološko združenje, Jesenice
Datum vloge:
30. 6. 2005
Vrsta odločitve:
sklep
Vrsta rešitve:
zavrženje
Dokument:
US27186
Dokument v PDF obliki:
U-I-209-05.pdf
104 KB
Prenesite datoteko
U-I-209/05-6
22. 2. 2007
SKLEP
Ustavno sodišče je v postopku za preizkus pobude Gorenjskega ekološkega združenja, Jesenice, ki ga zastopa glavni tajnik Vojko Bernard, na seji 22. februarja 2007
sklenilo:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za območje Občine Kranjska Gora (Uradni list RS, št. 37/02) se zavrže.
Obrazložitev
1. Pobudnik izpodbija v izreku navedeni odlok Občine Kranjska Gora. Navaja, da izpodbijani odlok ne upošteva Odločbe o zavarovanju gorske skupine Martuljek (Uradni list LRS, št. 4/49 – v nadaljevanju Odločba/49), ki na zavarovanem območju prepoveduje vse gradnje. Po njegovem stališču je zato v Občini sporno grajenih približno trideset objektov, med njimi žičnica. Leta 2002 naj bi Občina pridobila mnenje, da je njen prostorski plan usklajen z obveznimi izhodišči države s področij ohranjanja narave, varstva okolja in upravljanja z vodami. Ker naj bi bilo območje, ki ga načrtuje ta prostorski plan, celo širše, kot območje, varovano po Odločbi/49, meni, da Odločbe/49 pravzaprav nihče ne upošteva. Po njegovem stališču je izpodbijani odlok v neskladju z 71. in s 73. členom Ustave. Pojasnjuje, da je bil sklican zbor krajanov in na njem naj bi Občino že opozorili na neskladnost izpodbijanega odloka.
2. Po 24. členu Zakona o Ustavnem sodišču (Uradni list RS, št. 15/94 - v nadaljevanju ZUstS) mora tisti, ki vloži pobudo za začetek postopka, izkazati svoj pravni interes. Pravni interes za vložitev pobude je podan, če predpis, katerega oceno predlaga pobudnik, neposredno posega v njegove pravice, pravne interese oziroma pravni položaj. Po ustaljeni ustavnosodni presoji imajo politične stranke, društva, zbornice in združenja pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Za pobude, ki jih ti subjekti vlagajo v imenu in zaradi interesov svojih članov, njihov pravni interes v smislu 24. člena ZUstS ni izkazan. V obravnavanem primeru pobudnik niti ne zatrjuje niti ne izkazuje svojega pravnega interesa, temveč se sklicuje na splošni interes krajanov. Ustavno sodišče je zato njegovo pobudo zaradi pomanjkanja pravnega interesa zavrglo.
3. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, Milojka Modrijan, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj